Γνωμοδότηση για την πρόταση κανονισμού (ΕΚ) του Συμβουλίου για την τροποποίηση του κανονισμού (ΕΟΚ) αριθ. 3013/89 του Συμβουλίου περί κοινής οργάνωσης της αγοράς στον τομέα του προβείου και αιγείου κρέατος ()

(95/C 133/05)

Στις 19 Ιανουαρίου 1995, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα γεωργίας και αλιείας στο οποίο ανατέθηκε η προετοιμασία των σχετικών εργασιών της ΟΚΕ υιοθέτησε τη γνωμοδότησή του στις 2 Μαρτίου 1995 με βάση την εισηγητητική έκθεση του κ. Strauss.

Κατά την 324η σύνοδο ολομέλειας της 29ης και 30ής Μαρτίου 1995 (συνεδρίαση της 29ης Μαρτίου 1995) η ΟΚΕ υιοθέτησε ομόφωνα την εξής γνωμοδότηση.

1. Αύξηση της ιταλικής και της ελληνικής ποσόστωσης των πριμοδοτήσεων για τις προβατίνες και τις αίγες

1.1. Σε γενικές γραμμές, η ΟΚΕ συμφωνεί με την πρόταση.

1.2. Είναι σημαντικό να διασφαλιστεί ότι η χορήγηση πρόσθετων πριμοδοτήσεων, θα υπόκειται σε σαφή απόδειξη της επιλεξιμότητας.

1.3. Η διοικητική σύγχυση, αφενός, και η εξαιρετική πολυπλοκότητα του συστήματος, αφετέρου, απέτρεψαν τους παραγωγούς από το να υποβάλουν αίτηση πριμοδότησης για τις προβατίνες, αν και σήμερα η Επιτροπή θεωρεί ότι τις δικαιούντο. Συνεπώς, η ΟΚΕ θεωρεί ότι θα πρέπει να καταβληθούν αναδρομικές πριμοδοτήσεις για το 1991 στους δικαιούχους ιταλούς και έλληνες παραγωγούς οι οποίοι δεν μπόρεσαν να απαιτήσουν το πλήρες ποσό των πριμοδοτήσεων που δικαιούντο το 1991. Τα δικαιώματα ποσοστώσεων πρέπει να προσαρμοσθούν αναλόγως. Πρέπει να παρασχεθούν σαφή αποδεικτικά στοιχεία σχετικά με τον ακριβή αριθμό προβατίνων για κάθε έτος για το οποίο υποβάλλεται αίτηση αύξησης.

1.4. Η ΟΚΕ θεωρεί ότι η Επιτροπή πρέπει να εξετάσει το εάν υπάρχει λόγος αύξησης των παραχωρούμενων ποσοστώσεων για να καλυφθούν οι νόμιμες απαιτήσεις των νέων παραγωγών καθώς και εκείνων που είχαν αρχίσει να εφαρμόζουν επενδυτικά σχέδια πριν από την εισαγωγή ποσοστώσεων το 1993. Ο κανονισμός αναφέρει ρητά ότι οι ανάγκες των παραγωγών αυτών πρέπει να καλύπτονται από το εθνικό απόθεμα.

2. Ορισμός των παραγωγού

2.1. Η ΟΚΕ συμφωνεί με την πρόταση.

2.2. Πρέπει να δοθεί ιδιαίτερη προσοχή έτσι ώστε να εξασφαλισθεί ότι η πολύ σημαντική ευελιξία κατά την εφαρμογή μεταβιβάσεων ποσοστώσεων δεν θα θέσει σε κίνδυνο την επιχείρηση της παρακράτησης του ποσοστού που είναι απαραίτητη προκειμένου να διασφαλιστεί ότι ο τομέας των προβάτων θα συνεχίσει να γίνεται ανταγωνιστικότερος.

Βρυξέλλες, 29 Μαρτίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 382 της 31. 12. 1994, σ. 37.

ΠΑΡΑΡΤΗΜΑ

Σύντομη παρουσίαση των προτάσεων για τις οποίες ζητήθηκε η γνώμη της Οικονομικής και Κοινωνικής Επιτροπής

Το Συμβούλιο, με την επίτευξη συμφωνίας όσον αφορά τη δέσμη τιμών για την περίοδο 1994/95, ζήτησε από την Επιτροπή να υποβάλει προτάσεις για τα προβλήματα που αντιμετωπίζει η Ιταλία και η Ελλάδα, τα οποία συνδέονται, πρώτον, με την επιλογή του έτους 1991 ως βάσης για τη χορήγηση πριμοδοτήσεων και, επίσης, τη μεταβίβαση των δικαιωμάτων στο εσωτερικό μιας επιχείρησης.

Αύξηση της ιταλικής και της ελληνικής ποσόστωσης των πριμοδοτήσεων για τις προβατίνες και τις αίγες

Σύμφωνα με το ισχύον καθεστώς για το πρόβειο και αίγειο κρέας, οι παραγωγοί εισπράττουν αντισταθμιστικές πληρωμές υπό μορφή πριμοδοτήσεων για τις προβατίνες και τις αίγες. Με τη μεταρρύθμιση της ΚΓΠ, το 1992, εισήχθησαν ατομικές ποσοστώσεις με βάση τις αιτήσεις που υπέβαλαν οι παραγωγοί το 1991.

Η Επιτροπή προτείνει να αυξηθούν οι ιταλικές ποσοστώσεις κατά 600 000 δικαιώματα πριμοδότησης. Τούτο ανταποκρίνεται στους ισχυρισμούς των ιταλικών αρχών που αναφέρουν ότι

- λόγω της αλλαγής της ημερομηνίας υποβολής των αιτήσεων μεταξύ 1990 και 1991, χάθηκαν περίπου 140 000 δικαιώματα πριμοδότησης 7

- λόγω σφαλμάτων στην ερμηνεία των κανονισμών της Κοινότητας, οι ανά κεφαλή πριμοδοτήσεις που χορηγήθηκαν στη Σαρδηνία ήταν περίπου 460 000 λιγότερες από τον αριθμό των επιλέξιμων προβατίνων.

Και για την Ελλάδα, η Επιτροπή προτείνει την αύξηση της ποσόστωσης κατά 600 000 περίπου δικαιώματα προκειμένου να αντισταθμιστεί ο μικρός αριθμός αιτήσεων για χορήγηση πριμοδότησης το 1991, το οποίο ήταν και το μεταβατικό έτος.

Ορισμός του παραγωγού

Σε περίπτωση μεταβίβασης των δικαιωμάτων πριμοδότησης, ο κανονισμός προβλέπει ένα ποσοστό έως 15%, το οποίο παρακρατείται από το εθνικό απόθεμα. Τούτο αποτελεί ιδιαίτερο πρόβλημα λόγω του μεγάλου αριθμού των οικογενειακών επιχειρήσεων. Η απώλεια του 15% των δικαιωμάτων θεωρείται άδικη, ιδίως όταν οι μεταβιβάσεις διενεργούνται στο εσωτερικό των εν λόγω επιχειρήσεων.

Η Επιτροπή προτείνει σήμερα, προκειμένου να υπερβληθούν οι δυσκολίες αυτές, να υπάρξει μεγαλύτερη ευελιξία, η οποία θα διασφαλίζει ωστόσο την αρχή του παρακρατούμενου ποσοστού.